Solidariteit: Bloedneus vir Beeld en Basson | Maroela Media
'n Deel van die groet wat volgens Beeld aan 'n Nazi-saluut herinner.
Buys, wat tot die einde van 2013 op die uitvoerende komitee van die Noordwes Universiteitsraad gedien het, het die ope brief aan Tim du Plessis, hoof van Afrikaanse Koerante by Media 24 gerig, weens 'n vertrouensbreuk wat ontstaan het oor die manier waarop die koerant beriggewing oor studenteaktiwiteit by die Puk hanteer het.
Klik hier om die volledige weergawe van die ope brief te lees.
"Na aanleiding van 'n stortvloed versoeke uit die Afrikaanse gemeenskap, verklaar ek 'n dispuut met Beeld as gevolg van die vertrouensbreuk tussen die koerant en 'n wesenlike deel van sy lesers," sê Buys. Hy sê Beeld het die toekoms van die laaste Afrikaanse Kampus en die laaste Afrikaanse koerant in die noorde in die gedrang gebring deur die "swak oordeel" van sy redakteur.
Buys motiveer die dispuut op vyf argumente: die "leuenagtige Nazi-koppeling" van die Potchefstroom-kampus van die NWU; Beeld se "anti-Puk veldtog" teenoor gewone nuusdekking; die voorsienbare gevolge van regeringsinmenging vir Afrikaans; die rol wat die Beeld-redakteur se "persoonlike agenda" in die beriggewing gedoen het; en simpatie met die lesers van Beeld.
Buys sê dit is verregaande om die Potchefstroom-kampus van die NWU aan die Nazisme te koppel soos wat in Beeld van 21 Februarie gedoen word. "Daar is nie sprake van Nazi-praktyke, -kultuur of -beïnvloeding van studente nie," het Buys gesê.
Buys het dit duidelik gestel dat die herdoping van studentegroete tot 'Sieg Heil' Nazi-salute, net so verwerplik is as die Nazi's self. "Dat die gewraakte en misplaaste 'saluut' net 'n sekonde van 'n saamgestelde reeks liedjies uitmaak, word nie genoem nie."
Hy sê wanpraktyke met ontgroening is nie verskoonbaar nie, en Beeld sou reg wees om dit te ontbloot, maar baie hang egter daarvan af hoé dit publiseer word. Volgens Buys is die nuus buite verhouding opgeblaas en oordryf. "Daar het byvoorbeeld net op 21 Februarie agt berigte en 'n spotprent daaroor verskyn, terwyl daar 18 verwysings na Hitler of die Nazi's geplaas is."
Die direkteur-generaal van hoër onderwys het Dinsdag tydens 'n persverklaring gesê die universiteit moet nie hulself verduidelik oor die situasie nie, maar eerder aandui wat hulle gaan doen om die kwessies aan te spreek. "Uit die reaksie van die DG kan afgelei word dat die universiteit ingrypende optrede van die staat kan verwag," het Buys bygevoeg. "Die DG vat die beskrywing van die studente se groet selfs nog verder en noem dit 'n 'Nazi-styl fascistiese saluut'."
Volgens Buys bevestig dié verklaring sy standpunt dat Beeld se roekelose beriggewing 'n "knuppel vir die minister van onderwys gee" om radikaal by die laaste Afrikaanse kampus in die Noorde in te gryp. "Dit is 'n bekende feit dat die betrokke minister nie ten gunste is van 'n grootliks Afrikaanse kampus nie, en dit is nie verbasend dat hy reeds aangekondig het dat stappe teen die kampus gaan volg nie." Klik hier vir die departement van hoër onderwys se reaksie op die berig in Beeld.
Buys meen Beeld se opblaas van die saak veroorsaak 'n krisis waarvan Afrikaans die gevolge gaan dra, en dat die Puk en die koerant as Afrikaanse instellings daaronder gaan ly. "Ons verdedig nie die onverdedigbare nie, maar voel dat die roekelose joernalistiek nie regverdig kan word nie. Die minister se stappe wat gister afgekondig is, is vir die Beeld-redakteur se rekening, maar dit gaan deur die hele Afrikaanse gemeenskap betaal word."
Buys versoek die Afrikaanse gemeenskap om nie Beeld te koop totdat dié dispuut opgelos is nie. "Afrikaanssprekendes kan tog nie hulle eie benadeling ondersteun nie. Ons sal dit waardeer as jy sal ingryp om Beeld se geloofwaardigheid te herstel," sluit Buys af.
Du Plessis sal na verwagting Woensdag op Buys se ope brief reageer.
Eskom waarsku oor wintermaande
Nou eers, en totdat ? Nee wat, ek koop lankal nie meer enige Nasperskoerante en tydskrifte nie.
Ek stem saam dat Beeld buite ordeb berig het.
Koop lankal nie mee die beeld nie hulle berig net vi eie gewin net soos die tv my tv lyk of hy al houskool verbrand is as ek hom aansit
Ek stem saam dat die hele storie uit verband geruk is. Net nog n stok om Afrikaans sprekendes mee te slaan. So belaglik